En af Danmarks billigste elbiler får XPower

Det kinesisk ejede MG tager åbenbart mærkets racerfortid seriøst. Om få uger præsenterer selskabet tre nye elektriske modeller, der alle har fokus på sportslige egenskaber. Først og fremmest får roadsteen MG Cyberster verdensdebut. Men der er også en ganske potent udgave af en af Danmarks billigste elbiler på vej. Nemlig MG4 XPower.

Den får en yderst leveringsdygtig elmotor på bagakslen, med en total effekt på 330 kW eller 449 heste. Drejningsmomentet er på 600 Nm og 0-100 km/t kan altså overstås på 3,8 sekunder. Altså dobbelt så hurtigt som den nuværende MG4 Luxury.

Batteriet på 61,4 kWh bliver identisk med det, der sidder i Luxury, men de mange muskler går naturligvis ud over rækkevidden. Den ryger ned på omkring 360 WLTP-kilometer, til sammenligning med Luxury-udgavens 435 kilometer.

Der er endnu ikke afsløret billeder af det kommende MG4 XPower-flagskib, men den siges at få 18-tommer alufælge og orange bremsekalibre. Den vil kunne fås i en ny farve, nemlig racing green. Den vil komme til salg i sensommeren.

MG Cyberster blev første gang vist frem (i en prototype) for to år siden. Planen er, at den to-sædede roadster kommer ud på vejene i Europa til næste sommer.

Ud over Cyberster og XPower har MG direkte bekræftet, at de også vil fremvise en anden performance-bil. Nemlig “en dramatisk britisk designet prototype med kodenavnet EX4”. Den ved vi stort ikke noget om, men den er næppe baseret på nogen anden model, MG har i garagen.

Alle tre biler vises frem under Goodwood Festival of Speed, der afholdes mellem 13. og 16. juli i England.

En af Danmarks billigste elbiler får XPower