Dansk pris på spritny MG4 EV

MG4 EV er landet i Danmark i en ny og markant opdateret udgave. Den kompakte elbil, der tidligere hed MG4 Electric, får nu et løft på de områder, hvor den gamle model især kunne mærkes som en billigere bil: kabinen, skærmene, softwaren og betjeningen. Det gør MG4 endnu mere relevant i en klasse, hvor prisen betyder alt. For mens mange elbiler er blevet dyrere, starter den nye MG4 EV fra 219.999 kroner.

Den vigtigste nyhed er ikke designet. Det er kabinen. MG har givet MG4 EV et nyt interiør med 12,8 tommer touchskærm, 10,25 tommer digitalt førerdisplay og trådløs Apple CarPlay og Android Auto som standard i alle varianter. Samtidig har MG lyttet til kritikken af skærmbetjening og gjort funktioner som klima og lydstyrke lettere at ramme via fysiske knapper.

Tre versioner – fra fornuft til vanvid

Billigste udgave hedder Premium Long Range og koster fra 219.999 kroner. Den har 64 kWh LFP-batteri, 190 hk og op til 452 kilometers WLTP-rækkevidde. Hurtigopladning fra 10 til 80 procent klares på 25 minutter.

Premium Extended Range koster fra 234.999 kroner og er den mest oplagte langturspakke. Her får man 77 kWh batteri, 245 hk og op til 545 kilometers rækkevidde. Til gengæld tager opladningen fra 10 til 80 procent cirka 40 minutter.

Topmodellen XPower er den skøre i familien. Den har firehjulstræk, 435 hk og klarer 0-100 km/t på 3,8 sekunder. Prisen starter ved 249.999 kroner, mens rækkevidden er op til 405 kilometer.

Stadig baghjulstræk

MG4 har hele tiden haft et lidt mere køregladt udgangspunkt end mange andre prisbillige elbiler, og det fortsætter. Baghjulstræk er standard, mens XPower får firehjulstræk. Bilen bygger fortsat på MG’s MSP-platform med 50:50-vægtfordeling, multilink-baghjulsophæng og fem køreprogrammer: Normal, Sport, Comfort, Snow og Custom. Der er også fem niveauer af regenerativ bremsning, inklusive one-pedal drive.

MG4 EV måler 4,29 meter i længden og har et bagagerum på 350 liter. Det kan udvides til 1.164 liter, når bagsæderne lægges ned. Dermed er den praktisk nok til hverdagen, men ikke just en familiebil for dem med barnevogn, feriebagage og store ambitioner om bagsædeplads.

Til gengæld får man mere end 20 opbevaringsrum i kabinen, LED-forlygter, tonede ruder, 18 tommer alufælge og nyt tagspoiler-design.

Masser af sikkerhedsudstyr

Alle versioner får MG Pilot med blandt andet adaptiv fartpilot, automatisk nødbremse, vognbaneassistent og blindvinkelovervågning. Der er også 360 graders kamera og mulighed for app-styring via iSMART, hvor man blandt andet kan tjekke ladestatus og styre klimaanlægget.

MG4 EV er hos de danske MG-forhandlere nu. Priserne starter ved 219.999 kroner, og som vanligt hos MG følger der syv års fabriksgaranti med.

Se og sammenlign varianter af MG4 EV i vores sektion, Elbilguiden.

Dansk pris på spritny MG4 EV