MG4 er lige blevet 20.000 kroner billigere

Sidste år ved denne tid satte MG Motors prisen på den mindste MG4 Electric -variant ned til under 200.000 kroner. I år gentages prisnedsættelsen, men denne gang er det mellemudgaven Luxury, der sættes ned med 20.000 kroner, så priserne nu starter ved 219.999 kroner.

MG4 Electric Luxury er en elbil i “Golf-klassen” og har en rækkevidde på op til 450 WLTP-kilometer. Den er et direkte alternativ til blandt andet VW ID.3, Hyundai Kona Electric og Renault Megane. MG4 Electric bliver ofte vurderet som en stærk konkurrent i segmentet, især på grund af sin kombination af teknologi, rækkevidde og pris.

Kabinen er rummelig og udstyret med en 10,25-tommer infotainmentskærm med navigation og live-tjenester, trådløs opladning af mobilen samt nøglefri adgang. Førerassistentsystemerne inkluderer adaptiv fartpilot, blindvinkelassistent og advarsel om trafik bagved. Derudover er varmepumpe standardudstyr.

Fordelen ved Luxury, frem for standardudgaven, er blandt andet længere rækkevide og en hurtigere ladeeffekt. Ikke bare på lynladere (140 kW) men også hjemme i garagen. Standardudgaven kan kun lade med op til 3,7 kW AC, mens Luxury klarer 11 kW, hvilket er “normalen”.

MG4 Electric | Standard | Luxury | XPower
Rækkevidde | 350 km | 450 km | 385 km
Motor | 170 hk | 170 hk | 435 hk
Acceleration 0-100km/t | 7,7 sek. | 7,7 sek. | 3,8 sek.
Opladning (AC/DC) | 3,6 kW / 88 kW | 11 kW / 140 kW | 11 kW / 140 kW
Træk | 500 kilo | 500 kilo | 500 kilo
Kontantpris | 184.999 kr. | 219.999 kr. | 259.999 kr.

For dem, der foretrækker privatleasing, tilbyder MG følgende priser på MG4 Electric Luxury:

Udbetaling 49.995 kr.: Månedspris 1.495 kr.

Udbetaling 29.995 kr.: Månedspris 2.295 kr.

Udbetaling 9.995 kr.: Månedspris 2.995 kr.

MG4 er lige blevet 20.000 kroner billigere