MG4 ryger under 200.000 kroner

Der sker ting og sager med priserne på elbiler i disse uger. Og det er ikke skidt for os forbrugere. Efter prisnedsættelser fra både Renault og Volkswagen melder MG Motors nu ud, at de sænker prisen på familiebilen MG4, der i C-segmentet konkurrerer mod netop VW ID.3 og Renault Megane E-Tech.

Det er den såkaldte Nordic Edition, der nu sættes ned, så den lige præcis bryder den magiske 200.000 kroners grænse. Den kan fremover købes for 199.999 kroner.

Til den pris får man en elbil med en rækkevidde på op til 350 WLTP-kilometer, hvilket er acceptabelt til prisen. Bilens største akilleshæl er dog ladeeffekten, der både derhjemme og på farten er noget lavere end hos konkurrenterne.

Derhjemme kan man maksimalt lade med 3,6 kW AC. Normen er på 11 kW AC. Ved lynladere kan man maksimalt lade MG4 Nordic Edition med op til 88 kW DC, hvilket også er lavere end vi normalt anbefaler. Men hey, hvis den ikke er primær bil til langture, betyder det mindre. Eller hvis du er typen, der sætter pris på god(e) lang(e) pause(r).

Til gengæld får man fint med udstyr. Bilen har V2L, så man kan køre 220volt udstyr fra et stik i bilen. Den har også adaptiv fartpilot, vejbaneassistent og one-pedal-drive. Ligesom den har parkeringssensor i bag og varme i sidespejlene.

Udover Nordic Edition, er prisen på MG4 Luxury justeret ned med 15.000 kroner, så den nu koster fra 244.999 kroner, ligesom den MEGET potente XPower-udgave fås for 299.999 kroner.

MG4 ryger under 200.000 kroner