Opdateret MG4 på vej til Danmark – ny billig Urban-udgave følger med

MG udvider nu sit elbilprogram i Europa med en ny og opdateret version af MG4 – og det kan få direkte betydning for danske bilkøbere på jagt efter en prisvenlig elbil. Først lanceres modellen i Storbritannien, men Danmark står allerede på køreplanen senere i 2026.

Den nye modelvariant hedder MG4 Urban og er en videreudvikling af den MG4, vi allerede kender. I modsætning til den kinesiske version, som vakte opsigt med løfter om semi solid state-batterier, bliver den europæiske udgave mere jordnær – men stadig teknisk interessant.

MG4 Urban er bygget på en helt ny platform og vokser 11 centimeter i længden sammenlignet med den nuværende MG4. Samtidig skifter MG retning og går over til forhjulstræk, hvor bilen tilbydes med en elmotor på enten 110 eller 118 kW. Batterivalget består af to LFP-batterier:

43 kWh, som giver en rækkevidde på op til 323 kilometer

54 kWh, som rækker op til 415 kilometer

Begge varianter understøtter hurtigopladning med op til 150 kW. Platformen benytter desuden såkaldt cell-to-body-teknik, hvor battericellerne integreres direkte i bilens struktur – en løsning, der skal forbedre både stivhed og pladsudnyttelse.

En af de billigste elbiler i klassen

I Storbritannien starter MG4 Urban ved 23.495 pund, svarende til cirka 203.000 danske kroner. Det placerer modellen blandt de absolut billigste elbiler på markedet dér – og sender et klart signal om, hvilken rolle MG ønsker, at bilen skal spille i Europa.

Til sammenligning starter den nuværende MG4 i Danmark ved 199.999 kroner og er allerede blandt de mest prisvenlige elbiler herhjemme.

Danmark får begge versioner

Ifølge MG Danmark er planen, at den opdaterede MG4 EV (modelår 2026) lanceres herhjemme i løbet af foråret 2026, mens MG4 Urban forventes at følge efter i sommeren 2026. Præcise danske priser og specifikationer er endnu ikke offentliggjort.

Begge modeller vil være dækket af MG’s 7-årige fabriksgaranti – eller op til 150.000 kilometer – hvilket fortsat er et af mærkets stærkeste salgsargumenter.

Opdateret MG4 på vej til Danmark – ny billig Urban-udgave følger med