MG dumper prisen på luksusudgaven af MG4 – vil have tømt lageret før faceliftet lander

Der er prisfest hos MG Danmark – og det lugter lidt af oprydning. Den populære MG4 Electric Luxury er nemlig faldet markant i pris og kan nu blive din for 199.999 kroner. En besparelse på 20.000 kroner. Men samtidig rumsterer noget i kulissen: en faceliftet MG4 er allerede afsløret i Kina og ventes at finde vej til Europa i løbet af 2026.

Med andre ord: MG vil tydeligvis have ryddet hylderne, inden næste generation banker på døren.

Selv om modellen altså står foran et facelift, er der stadig masser af værdi at hente i den nuværende udgave. MG4 Electric Luxury byder på 64 kWh batteri, op til 450 kilometers rækkevidde (WLTP) og lynladning fra 10 til 80 procent på blot 26 minutter.

Varmepumpe, adaptiv fartpilot, blindvinkelassistent, nøglefri adgang og 10,25-tommer infotainmentskærm med navigation er standard. Det er udstyrsniveauer, som konkurrenter ofte kræver ekstra betaling for.

Ny MG4 på vej – større skærm og nyt batteri

Den nye MG4-generation, der allerede er vist i Kina, byder ifølge internationale kilder på et markant opdateret interiør, ny infotainment-platform og mulighed for halvfast (“semi-solid-state”) batteriteknologi.

Modellen skal baseres på SAIC’s næste generation af elbil-platform (E3/MSP), hvilket kan betyde længere rækkevidde og endnu hurtigere opladning.

MG har endnu ikke meldt noget officielt om en dansk lancering, men det virker sandsynligt, at en opgraderet version rammer Europa i løbet af 2026.

7 års garanti og hurtig levering

MG4 Luxury leveres stadig med 7 års eller 150.000 kilometers fabriksgaranti, og ifølge MG Danmark er der biler på lager klar til levering inden for få uger.

– Med dette initiativ understreger vi endnu engang, at MG4 er en af de mest attraktive elbiler på markedet – ikke kun på grund af prisen, men på grund af den samlede pakke af teknologi, komfort og køreglæde, siger Rasmus Aagaard, CEO hos MG Danmark.

MG tilbyder fortsat privatleasing fra 995 kroner om måneden, afhængig af udbetaling og kilometertal. Men hvis du går med tanker om at lease eller købe, kan det være nu, du skal slå til – for når faceliftet ruller ind, kan prisfesten hurtigt være forbi. Tilbuddet gælder året ud – eller så længe lager haves.

MG dumper prisen på luksusudgaven af MG4 – vil have tømt lageret før faceliftet lander